## Privremeno rješenje kojim se zabranjuje Unicreditu Italiano S.p.A., Genova, Republika Italija i njegovim povezanim osobama sklapanje ugovora s...

### NN 111/2005 (21.9.2005.), Privremeno rješenje kojim se zabranjuje Unicreditu Italiano S.p.A., Genova, Republika Italija i njegovim povezanim osobama sklapanje ugovora s...

# HRVATSKA NARODNA BANKA

**2049**

Na temelju članka 39. stavka 2. pod j) Zakona o
Hrvatskoj narodnoj banci (»Narodne novine«, br.
36/2001.), a u vezi s člankom 40. Zakona o bankama (»Narodne novine«, br. 84/2002.) i s člankom 217. stavkom 1. Zakona o općem
upravnom postupku (»Narodne no­vine«, br. 53/91.), u
predmetu prijave namjere provedbe koncentracije Unicredito
Italiano S.p.A., sa sjedištem u Genovi,
Via Dante 1, Republika Italija, guverner Hrvatske
narodne banke donosi

## PRIVREMENO RJEŠENJE

1. Zabranjuje se Unicreditu
Italiano S.p.A., Genova, Via Dante 1, Republika Italija, i njegovim povezanim
osobama sklapanje ugovora sa Bayerische Hypo-und Vereinsbank AG, München, Am Tucherpark 16, SR
Njemačka i s njim povezanim osobama, te poduzimanje pravnih i drugih radnji,
koje bi mogle utjecati na promjenu imovine, obveza i kapitala u njihovim
podređenim društvima i ostalim povezanim osobama u Republici Hrvatskoj u odnosu
na stanje od 2. rujna 2005.

2. Ovo je rješenje privremeno do donošenja konačnog
rješenja kojim će se ocijeniti učinak koncentracije Unicreditu
Italiano S.p.A., Genova, Via Dante 1, Republika Italija i Bayerische
Hypo-und Vereinsbank AG, München, Am Tucherpark 16, SR
Njemačka, na hrvatsko tržište.

3. Ovo će rješenje biti objavljeno u »Narodnim
novinama«.

```
Obrazloženje
```

```

```

Dana 2. rujna 2005. Unicredito
Italiano S.p.A., sa sjedištem u Genovi,
Via Dante 1, Republika Italija (u nastavku teksta: Unicredito Italiano), zastupan po
punomoćniku Odvjetničkom društvu Bogdanović, Dolički & Partneri, Zagreb, A. von
Humboldta 4b, podnio je Hrvatskoj narodnoj banci
zahtjev za izdavanje prethodne suglasnosti za stjecanje kvalificiranog udjela u
temeljnom kapitalu HVB Splitske banke d.d., sa sjedištem u Splitu, Ruđera
Boškovića 16 (u nastavku teksta: HVB Splitska banka), i Wustenrot
stambene štedionice d.d., Zagreb, Heinzelova 33a, te
prijavu namjere provedbe koncentracije Unicredito Italiano i Bayerische Hypo-und Vereinsbank AG, München, Am Tucherpark 16, SR
Njemačka sukladno točki 7.1. Odluke o zaštiti tržišnog natjecanja unutar
bankarskog sektora (»Narodne novine« br. 48/2003.).

Po zaprimanju navedenog zahtjeva i prijave
utvrđeno je da su isti nepotpuni, zbog čega je dana 6. rujna 2005. pisanim
putem zatražena njihova nadopuna.

Na temelju zaprimljene dokumentacije i
provedenih analiza utvrđeno je da predmetna koncentracija rezultira povećanjem
zajedničkog tržišnog udjela Zagrebačke banke d.d., Zagreb i HVB Splitske banke
na tržištu univerzalnog bankarstva Republike Hrvatske po svim pokazateljima (aktiva,
depoziti, krediti) na više od 30%, a u nekim proizvodnim i zemljopisnim
segmentima tržišta univer­zal­nog bankarstva Republike Hrvatske i na više od 40%.
Nadalje, pred­metna koncentracija rezultira snažnim
porastom mjerila tržiš­ne koncentracije (npr.
promjenom Herfindahl-Hirschmanov-og
indeksa većom od 470). Temeljem navedenoga, za pretpostaviti je da bi predmetna
koncentracija mogla imati značajan negativni učinak na tržišno natjecanje na
tržištu univerzalnog bankarstva Republike Hrvatske. Provedene analize također
ukazuju da bi predmetna koncentracija dovela do negativnih učinaka i na tržišno
natjecanje na financijskim tržištima na kojima posluju podređena društva i
povezane osobe sudionika koncentracije u Republici Hrvatskoj.

Na temelju iznijetog ocijenjeno je da u postupku
provedbe koncentracije postoji opasnost od poduzimanja radnji između sudio­nika koncentracije i njihovih povezanih društava, koje bi
mogle utjecati na promjenu stanja imovine, obveze i kapitala podređenih
društava i ostalih povezanih osoba u Republici Hrvatskoj, što bi se moglo
odraziti na promjenu financijskog položaja, stabilnosti, tržišnog udjela i
tržišne snage podređenih društava i ostalih povezanih osoba u Republici
Hrvatskoj.

Ovo se rješenje donosi kao privremeno do donošenja
konačnog rješenja o učinku predmetne koncentracije na hrvatsko tržište, a radi
zadržavanja postojećih odnosa na tržištu univerzalnog bankarstva i na drugim
povezanim financijskim tržištima u Republici Hrvatskoj i zadržavanja stanja u
društvima sudionicima koncentracije u Republici Hrvatskoj kakvo je bilo na dan
podnošenja prijave namjere provedbe koncentracije.

Na temelju iznijetog odlučeno je kao u izreci.

Pouka o pravnom lijeku

Protiv ovog rješenja nije dopuštena žalba, već
se može pokrenuti upravni spor tužbom neposredno kod Upravnog suda Republike
Hrvatske u roku od 30 dana od dana dostave ovog rješenja.

Urbroj: 357-020/09-05/ŽR

Zagreb, 15. rujna 2005.

Guverner

Hrvatske narodne banke

**dr****. sc. Željko Rohatinski**, v. r.

Ostalo, NN 111/2005-2049